runetrust/blame-folketinget-dk huggingface dataset:
Sophie Hæstorp Andersen (S), 2008-01-10:
Omvendt har man jo også en forskningsforpligtelse, man har en uddannelsesforpligtelse på de offentlige hospitaler, som man også skal løfte, og samtidig hermed ser vi så, at for hver gang folk vælger at blive opereret på et privat hospital, ja, så er de her forpligtelser jo ikke til stede på det private hospital; de kan score kassen, hvis man kan sige det groft sagt, mens det offentlige hospital altså har en lang række udgifter og problemstillinger, som de har inde på livet.
Marianne Jelved (RV), 2000-01-11:
Men det drejer sig om, at en kunde, som kunne være hr. Frank Aaen, går ind og vil have overført midler til en god ven et andet sted i verden eller i EU, for at gøre det lidt mere enkelt, og den overførsel har banken jo ansvar for, i det øjeblik hr. Frank Aaen slipper pengene ud af hånden og de skal ud til et andet institut i et andet land. Der skal være en sikkerhed for, at de midler, der sendes af sted, ikke går tabt, fordi der, medens pengene er på deres fart fra København til f.eks. Milano, indgives konkursbegæring over for det institut eller dem, der har med pengeoverførslen at gøre.
Per Clausen (EL), 2015-01-23:
Forudsætningen for, at det skulle være en holdbar løsning, er så, at resten af verden ikke insisterer på at gennemgå den samme udvikling, som vi har gjort, altså få det samme forøgede energiforbrug, få den samme forøgelse i CO2-udslippet, for ellers vil ulykken være 150 pct. sikker, hvis man kunne operere med den slags tal.
Thor Pedersen (V), 2001-05-15:
Det, der sker, hvis pengene følger patienten, er, at alle får en interesse i at fastholde tilgangen også til det enkelte sygehus, at oppe sig, at vise, hvad det er, man gør endnu bedre i ædel kappestrid imellem de offentlige sygehuse, for at patienterne vælger deres sygehus.
Kristian Jensen (V), 2008-03-28:
Altså, hr. Frank Aaen har nærmest en Erasmus Montanus-agtig måde at argumentere på, nemlig at man tager principperne for indkomstbeskatning, flytter dem over til kapitalbeskatning og siger: Når de to ting ikke ligner hinanden, så er det jo ikke noget problem at ændre principperne for kapitalbeskatning.
Henrik Dahl (LA), 2018-10-26:
I forbindelse med Brexitaftalen og også i forbindelse med nogle af de debatter, der har været, vil jeg godt sige – og det er selvfølgelig bare et personligt indtryk – at jeg i hvert fald ikke har indtryk af nogen form for antibritisk stemning hos Barnier og i kredsen rundt om Barnier, som vi jo har haft flere møder med.
Jacob Jensen (V), 2013-01-29:
Vi synes sådan set, at det er væsentligt, at vi har den styring af økonomien – det tror jeg vi alle sammen er enige om – som vi nu engang skal have, og det føler vi sådan set også vi har med den nye budgetlov med den rammestyring omkring sanktionsmekanismer osv., som vi her fra centralt hold fastsætter.
Villy Søvndal (SF), 2007-11-29:
Men ellers er det rigtigt, at det, vi vil, og som vi ikke lagde skjul på i valgkampen, er, at vi vil sørge for bedre uddannelse - specielt folkeskolen er vores fokusområde - og for bedre forhold for de ældre, fordi vi tror, det har nogle dynamiske effekter i vores samfund, hvis langt flere børn når med i vores uddannelsessystem.
Bent Bøgsted (DF), 2015-01-20:
Det lægger vi ikke skjul på, men det, der er sådan lidt underligt, er, at Dansk Folkeparti jo har tilbudt regeringen og tilbudt Socialdemokratiet, at vi skulle ændre på dagpengeordningen igen, fordi vi godt kunne se, at forudsætningerne var skredet, fra dengang vi lavede reformen.
Grete Schødts (S), 1998-06-02:
Vi accepterer ikke forslag til lovgivning, der målrettet sigter på en særlig gruppe medarbejdere, i dette tilfælde hjemmehjælpere, som man giver udtryk for stjæler fra de gamle og dermed gør kommunalbestyrelsen ansvarlig og erstatningsansvarlig for berigelsesforbrydelser.
Per Clausen (EL), 2014-04-10:
Så mit spørgsmål til hr. Mikkel Dencker er: Anerkender Dansk Folkeparti overhovedet, at der er nogen sammenhæng mellem klimaforandringer og CO2-udslip, og hvis der er det, er det så ikke rigtig, rigtig fornuftigt at forsøge at samarbejde med andre lande om at få gjort noget ved det?
Aage Frandsen (SF), 2001-01-12:
Under alle omstændigheder er det fornuftigt, at man tilskynder til at sørge for, at trafiksikkerheden også for motorcyklers vedkommende er stigende, og at de miljømæssige hensyn også tilgodeses, ligesom det er ønskeligt, når det drejer sig om bilerne.
Morten Bødskov (S), 2003-05-05:
Men jeg vil også sige, når det handler om processen og tilblivelsen af lovforslaget, at så synes jeg rent faktisk, at det er på sin plads med den kortere periode, der har været, og med det, som det jo fremgår af bemærkningerne til lovforslaget, udvalget jo rent faktisk er blevet pålagt, at man har fundet en balance, som jeg startede med at sige i min ordførertale, mellem hensynet til at få løst et alvorligt samfundsforandrende problem og præsentere en lovgivning, som vi mener ligger inden for rammerne af, hvad der er retssikkerhedsmæssigt forsvarligt.
Stine Brix (EL), 2017-11-24:
Lovforslaget øger patienternes mulighed for at kunne fravælge behandling og bringe igangværende behandling til ophør, og så giver lovforslaget også en øget mulighed for, at man kan oprette et behandlingstestamente, hvor man på forhånd kan frasige sig en behandling, hvis man på et senere tidspunkt ikke selv er i stand til at kunne sige fra over for den behandling, f.eks. som flere af mine kollegaer har været inde på, fordi man er blevet dement eller har fået en hjerneskade.
Sikandar Siddique (UFG), 2021-03-12:
Derudover vil jeg høre, om SF er klar til at gå skridtet videre i forhold til det, man f.eks. ser i den islandske model, hvor man rent faktisk pålægger virksomhederne en sanktion eller andet, hvis de ikke lever op til at gøre noget ved lønforskellene.
Kim Behnke (FP), 1997-12-18:
Der undrer det folk, at når nu staten er så fantastisk dygtig til at løse opgaverne her i samfundet, når nu staten kan tage vare på os alle sammen, at staten så ikke kan sørge for, uanset hvor mange hundrede millioner kroner vi bevilliger, at de æg og det kød, vi køber, er fri for salmonella.
Signe Munk (SF), 2025-10-09:
Vi har jo en god økonomi i Danmark, og der vil jeg hellere ud at give et milliardløft i folkeskolen og sørge for, at man faktisk ude på stuen kan mærke, at der er en minimumsnormering, altså at der er én voksen til tre vuggestuebørn, og at der er én voksen til seks børnehavebørn.
Hans Christian Schmidt (V), 2002-10-09:
Jeg vil gerne sige, at når vi sidste forår aftalte noget i forligskredsen, som vi håbede på kunne komme til at virke, så indgik der mange debatter på det tidspunkt, og man kan ikke forlange, at ministeren skal sidde her med alle de ting, der ligger i det, og gengive i Folketingssalen lige nøjagtigt, hvordan de forskellige formulerede det.
Liselott Blixt (DF), 2015-02-19:
Så jeg må sige, at tilliden er svækket til Sundhedsstyrelsen, og derfor mener jeg nok ligesom Venstres ordfører, at det kunne være, vi skulle tage det her punkt ud og sætte det sammen med hele forløbet om, hvad der skal ske med Sundhedsstyrelsen, og hvordan vi sikrer, at vi har et tilsyn, der er godt for patientsikkerheden overalt i landet, uanset om man bor på Lolland eller i Nordjylland eller i København.
Vibeke Peschardt (RV), 2000-02-04:
Jeg synes, det er storslået og udmærket, at man ikke får mulighed for lave en sådan udvidelse inde midt i byen; men argumentationen skulle altså være, at byen Århus i løbet af 20 år er blevet forøget med 60.000 indbyggere. Ja, det er rigtigt, men de bor altså ikke inde i midtbyen, skulle jeg hilse og sige.
Jan Petersen (S), 2000-12-14:
Jeg er ikke i stand til at svare hr. Kofod-Svendsen på, hvorvidt der også er sket en stigning i de administrative funktioner, men det er mit indtryk, at langt de fleste af disse mennesker er ansat netop dér, hvor borgerne har gavn af dem, og jeg forstod også på hr. Kofod-Svendsen - indirekte i hvert fald - at der er kommet bedre service, men ikke nødvendigvis tilstrækkelig god service.
Theresa Scavenius (UFG), 2025-05-13:
Jeg kunne godt ønske mig noget lovgivning, som i højere grad havde nogle mere klare målsætninger og nogle mere klare kriterier for, hvordan vi måler på det, bl.a. ved at have en klar konsekvensvurdering, så vi kunne være enige om det i forhold til at vide, at hvis det her lovforslag bliver vedtaget, kommer der x antal andre typer af klinikker.
Morten Bødskov (S), 2013-11-08:
Jeg synes, at en ting er, at det sker ved lufthavne og banegårde, men der kan også være andre steder, hvor man, hvis man bryder reglerne for parkering, jo er med til at forhindre, at folk, der bare på almindeligvis vil finde en parkeringsplads, når de skal ind i en butik og købe et eller andet eller skal ind og handle, jo så bliver forhindret i at kunne gøre det.
Peter Skaarup (DF), 2000-05-24:
Det er det ikke, men hvis Enhedslisten mener, der er tale om snagen i nogens personlige ting, så må Enhedslisten kunne forstå at fremsætte forslag, der indebærer nogle ting, der ikke er snagen, men som bare bruges til at stille ændringsforslag, og det efterlyser jeg.
Keld Albrechtsen (EL), 2003-04-10:
Derfor vil jeg godt spørge: Kunne vi nu ikke blive enige om, at vi har en debat om salg af almene boliger på et eller andet tidspunkt - det kan vi jo aftale - men at vi nu koncentrerer os om det, der er på dagsordenen, nemlig at gennemføre forbedringer for beboerne, alle beboerne?
Benny Engelbrecht (S), 2009-11-11:
Mener ministeren, set i lyset af den seneste tids mange kødskandaler, at det er acceptabelt, hvis supermarkedskæder aflønner deres slagtermestre med en kombination af grundløn og overskudsbestemt bonus – altså en ordning, der giver et incitament til at minimere spild og dermed kan være med til at fremme spekulation i eksempelvis ompakning af kød?
Søren Krarup (DF), 2008-03-26:
Hvad er ministerens holdning til den kartouche, facadeudsmykning, som det er hensigten at opsætte på Livgardens Kaserne i København til regimentets 350-års-jubilæum til sommer, og hvor dronning Margrethes navnetræk næsten skjules af svulmende faner i grønne, ikke rød-hvide, farver?
Karsten Hønge (SF), 2021-04-06:
Men lige så vel som at de mennesker, der har private pensionsopsparinger, kan definere, hvordan deres pensionskasse skal investere deres pensionsmidler, var det vel naturligt, at vi på vegne af netop det, som ministeren har nævnt flere gange, nemlig 90 pct. af befolkningen, der putter deres penge i sådan en opsparing, også sætter nogle rammer op for, hvordan der skal investeres.
Ole Stavad (S), 1999-11-12:
Flere ordførere har gjort bemærkninger til, hvornår DBO'en kan træde i kraft, og jeg vil gerne understrege, om jeg så må sige, en vigtig serviceoplysning over for Folketinget: Jeg skylder at oplyse Folketinget om, at hvis ikke vi har vedtaget lovforslaget inden den 1. november - jeg er helt enig i, at det kan der være masser af gode argumenter imod - så betyder det ikke, at vi udskyder det en måned, så betyder
Lene Espersen (KF), 1998-04-03:
Det er slående, at stort set hver gang, skatteministeren kommer med lovforslag om ændringer og justeringer, ender det så sikkert som amen i kirken med en provenugevinst til statskassen, således også med dette forslag, der i 2001 skønnes at give 110 mio. kr. ekstra i statskassen for derefter at stige til 400 mio. kr. årligt i årene fremover.
Mette Frederiksen (S), 2013-05-23:
Altså, først vil jeg sige, at der ikke er indgået et forlig omkring dagpengeområdet; der er lavet en politisk aftale om en ny arbejdsmarkedsydelse og en fortsættelse af uddannelsesydelsen, fordi regeringen sammen med Enhedslisten ønsker at sikre både forsørgelse og uddannelse til den gruppe af borgere, der nærmer sig et dagpengeudløb bl.a. i indeværende år.
Kirsten Jacobsen (FRI), 2000-05-09:
Derfor var jeg glad for boligministeren bemærkning om, at man er optaget af, at man altså ikke må blive fremmedgjort, og at man skal kunne gøre noget, for at beboerne kan blive i deres eget kvarter. Så stillede boligministeren et spørgsmål og sagde: Ja, hvor ligger grænsen, hvordan er det, man gør det?
Eva Kjer Hansen (V), 2007-04-24:
Reglerne er derfor sådan, at personer på førtidspension, der har ret til merudgiftsydelse, overgår uden ansøgning fra den første i måneden efter det fyldte 65. år til at modtage folkepension, og retten til merudgiftsydelse ophører, når den berettigede overgår til folkepension.
Søren Pind (V), 2016-04-14:
På baggrund af rapporten kan det konstateres, at der i mange tilfælde indgås aftaler om kortfristede forbrugslån med forbrugere, som ikke kan betale lånet tilbage rettidigt, og det på trods af at kreditaftaleloven allerede i dag bl.a. pålægger kreditudbyderne at foretage en kreditværdighedsvurdering af forbrugeren, inden der indgås en aftale.
Martin Henriksen (DF), 2009-11-10:
Så har vi i forhold til udsatteråd jo valgt en anden fremgangsmåde, som går på, at vi via satspuljen har afsat nogle midler til på frivillig basis at fremme, at der kommer udsatteråd i flere kommuner, og den aftale har Det Radikale Venstre jo sådan set også lige i sidste uge bakket op om.
Kristian Jensen (V), 2015-10-20:
Men grunden til, at vi har afstemning nu, er, at Europol er på vej til at fjerne sig fra at være et mellemstatsligt anliggende til at være et overstatsligt anliggende, og det betyder, at hvis Danmark ikke gør noget, hvis vi bare sidder stille, som nogle ønsker, altså at vi bare skal lade tingene passere, så bliver vi sendt uden for døren af Europol.
Ida Damborg (SF), 2011-11-29:
Lovforslaget er et udtryk for den prioritering, som regeringen og flertallet bag finansloven for 2012 har lavet i de tider, vi kender så udmærket, hvor der er knaphed i statens finanser, og hvor det skal vurderes, om vi kan undvære dette og hint, hver eneste gang vi giver en krone ud.
Christian Friis Bach (RV), 2024-04-19:
Det kan være rigtigt, at det var en radikal minister, der var den ansvarlige i den pågældende regering, men hvis der skulle påhvile i den udredning et særligt ansvar hos mit parti, er jeg sikker på, at vi også vil stå frem og anerkende det og undskylde for det i det omfang, det giver mening, i lyset af hvad udredningen måtte vise.
Lea Wermelin (S), 2016-10-27:
I forhold til de andre tilpasninger i lovforslaget til EU-retten – for det første, at pensionister, der ikke har bopæl her i landet, fremover får mulighed for at indefryse ejendomsskat i en ejendom i Danmark, ligesom andre pensionister, og for det andet, at modtagelse af skattefrie udetillæg og fuld skattepligt ved udstationering af den danske stat m.v. bliver uafhængigt af statsborgerskab – så bakker vi op om det.
Josephine Fock (ALT), 2018-10-25:
Og formålet med det dataetiske råd er at understøtte, at man i Danmark kan have en kontinuerlig, saglig og oplyst offentlig debat om alle de dataetiske spørgsmål og dilemmaer, der opstår, når offentlige myndigheder og private virksomheder og organisationer m.m. indsamler og anvender borgernes data.
Lars Kramer Mikkelsen (S), 2001-05-10:
Vi ved godt, at der kan være problemer med hensyn til boligplacering, som det også fremgår af rapporterne, men kritikken skal, som rapporten fra COWIconsult også fremhæver, ses ud fra det perspektiv, at mange af de mindre kommuner endnu ikke har særlig mange erfaringer med arbejdet med udlændinge, og her er vi ved et af de centrale punkter, for det er nødvendigt at huske på, at integrationsloven kun er 3 år gammel.
Tina Nedergaard (V), 2010-05-25:
Og det er faktisk en meget dramatisk sanktion, for det vil betyde, at uddannelsesinstitutionen sådan set udelukkes fra at optage studerende fra tredjelande udenfor EU og EØS-landene, for så vidt de har spekuleret i at optage studerende, der reelt ikke er studerende.
Johanne Schmidt-Nielsen (EL), 2013-02-08:
Med andre ord er intentionen i det her forslag god og nødvendig, men – for der er et men – vi er vældig bekymrede for den del af forslaget, der går ud på, at kvinderne skal have udvist vilje og evne til integration, for sådan som en lang række af høringsparterne også peger på – og det er bl.a. Danner, Institut for Menneskerettigheder, Kvinderådet, Rådet for Etniske Minoriteter – er kvinder, der udsættes for vold, ofte voldsomt isolerede.
Christoffer Aagaard Melson (V), 2024-04-02:
Derudover bliver der også en mulighed for, at man kan arbejde videre med, hvordan de her penge, der bliver betalt i afgift, kan være med til at understøtte en omstilling og en yderligere udvikling af apotekerne som en del af det nære sundhedsvæsen, herunder bl.a. på det digitale område, så det bliver endnu lettere for borgere at få hjælp derhjemme osv.
Søren Pape Poulsen (KF), 2019-10-03:
Man bliver jo opmuntret, når landbruget og Danmarks Naturfredningsforening spørger, om ikke vi skal prøve at kigge på at få lavbundsjord ud, og hvordan vi kan bytte nogle jorde, så vi kan lægge noget ud til mere natur, altså få mere natur ved sund fornuft, som både landbrug og naturens folk kan se ideen i.
Ole Vagn Christensen (S), 2003-05-26:
Vi ved, og det håber jeg at fru Else Theill Sørensen vil bekræfte, at der sådan set var en prototype på bølgeenergien og en prototype på brintenergien, således at man var i stand til at arbejdet videre, hvis regeringen havde været fremsynet og havde set, at det faktisk er fornuftigt at bruge offentlige midler, når det drejer sig om små virksomheder, som det jo gør i Danmark.
Margrethe Vestager (RV), 2012-05-16:
I det lys ser jeg frem til udvalgsarbejdet, både de tekniske ting og sådan set også det politiske, for det, jeg i hvert fald har hørt fra alle ordførere, er, at man har en vilje til at sørge for, at systemet fungerer, som det skal, og at folk ikke på grund af en fejl helt slipper for at betale grundskyld.
Mattias Tesfaye (S), 2024-04-05:
Men jeg vil da godt indrømme, at når jeg ser, at bl.a. fonde har fået øjnene op for fgu, og jeg kan se, at fgu også flere steder har fået bevilget penge, bl.a. til bygningsmassen, synes jeg jo, at det er rigtig, rigtig godt, dels at fondene har fået øjnene op for den målgruppe, dels at fgu-institutionerne rækker hånden ud.
Per Clausen (EL), 2008-06-12:
Det er bare sørgeligt, synes jeg, at statsministerens flotte visioner, som måske er kommet til ham ad anden vej end Enhedslistens hjemmeside, selv om de kunne være hentet dér, forsvinder som dug for solen, når det handler om at sikre, at DONG kan tjene så mange penge som muligt, og at DONG kan sælges til den højest tænkelige pris.
Aase D. Madsen (DF), 2004-04-22:
I min ordførertale nævnte jeg, at så vidt jeg har hørt, vil andre EU-lande gennemføre kvotedirektiverne langt mere fleksibelt, end vi gør i Danmark med det lovforslag, vi sidder med i øjeblikket, og det kan jo få de alvorlige konsekvenser for virksomhedernes konkurrenceevne, som jeg også opremsede i min ordførertale.
Susanne Clemensen (CD), 1998-12-02:
Jeg kan godt være lidt bange for, at sådan et udviklingsprogram, i hvert fald så løst som det er formuleret i det her beslutningsforslag, i stedet for bliver en eller anden syltekrukke, eller at vi simpelt hen ikke ved, hvad sker der på området, for man har jo forsøgs- og udviklingsarbejder i forvejen, og dem vil man også inddrage i det her udviklingsprogram, kan jeg forstå.
Brian Mikkelsen (KF), 2009-01-23:
Som det fremgår af lovforslagets almindelige bemærkninger, har Ungdomskommissionen frarådet denne ansvarsform, og regeringen er enig i, at en model med et civilretsligt ansvar for forældrene, dvs. et egentligt erstatningsansvar fra forældrenes side over for modparten, er mest hensigtsmæssig.
Julius Graakjær Grantzau (ALT), 2018-11-27:
Det, vi tænker på i forhold til medarbejderaktierne, er jo, at der skal være en eller anden balancegang, også i forhold til hvordan instrumentet bliver brugt til at regulere lønninger og i forhold til ligestilling på arbejdsmarkedet, og at det ikke bliver brugt som et udhulingsinstrument i forhold til lønnen.
Kirsten Normann Andersen (SF), 2024-03-14:
Når så ministeren siger, at de gode erfaringer tages med i implementeringsfasen, bliver jeg alligevel bare lidt nysgerrig på, hvilke gode erfaringer man har taget med sig som regering i det udspil, som regeringen selv kom med den 30. januar, altså udspillet til en ældrereform.
Ole M. Nielsen (KRF), 1999-01-27:
Altså det, der er kendsgerningen omkring det, er vel, at landbrugseksporten er faldet med ungefair 10 pct. Jeg har ikke nogle nøjagtige tal på det, men det er sådan et kronebeløb fra omkring sidst i halvtreds milliarderne til først i halvtreds milliarderne, og det fald har stort set reduceret landbrugets store overskud, specielt svineproducenterne store overskud, til et underskud.
Thomas Danielsen (V), 2023-02-22:
Derudover står det jo også i regeringsgrundlaget, at vi agter at binde Danmark bedre sammen, både på tværs af landet og ude regionalt, og derfor er der mange andre former for kollektiv trafik, som jeg også har et skarpt øje på, sådan at uanset hvor man bor, er det i fremtiden nemmere at kunne befordre sig til arbejde, til uddannelse osv. osv. Så der kommer et helhedstjek på det hele.
Jacob Jensen (V), 2022-04-01:
Og vi havde jo – i al beskedenhed – heldet eller dygtigheden, eller hvad vi kan sige, som i hvert fald gjorde, at vi fik en forespørgselsdebat initieret af SF og Venstre for et stykke tid siden, som udmøntede sig i, at der rent faktisk blev det nødvendige pres på regeringen til, at man så også fik sat midler af, så vi kunne komme videre med generationsforureningerne.
Maja Panduro (S), 2013-12-03:
Der vil være – heldigvis – en ganske stor gruppe, som stadig væk, selv om de har nået en vis alder, er stærke både i sind og krop, og som kan klare rigtig, rigtig mange ting selv, og som eksempelvis stadig væk gerne vil bidrage på arbejdsmarkedet, eller som gerne vil have mulighed for at udfylde deres liv med andre ting, som giver mening for dem.
Troels Lund Poulsen (V), 2009-11-12:
Derudover vil jeg også sige lidt om lovforslagets anden del, den del, der handler om anerkendelsesdirektivet, som har til formål at gennemføre dele af direktivet i landinspektørloven. Direktivet blev gennemført i Danmark i 2007 med lov om adgang til udøvelse af visse erhverv i Danmark.
Nadeem Farooq (RV), 2012-06-13:
Men jeg vil også sige, at det her med at bekæmpe sort arbejde skal vi tage meget alvorligt, for når man snyder og foretager sig sorte aktiviteter, snyder man også naboen; man snyder også velfærdssamfundet, og man undergraver også skatteborgernes skattemoral, hvilket burde være vigtigt for Liberal Alliance også.
Kristian Thulesen Dahl (DF), 2016-06-01:
Det kom sig også lidt af debatten i torsdags, hvor den socialdemokratiske repræsentant ikke rigtig ville svare på det pågældende spørgsmål, så nu vil jeg forsøge mig over for den socialdemokratiske formand: Har Socialdemokratiet fortrudt den måde, man har håndteret salget af DONG på?
Orla Hav (S), 2022-02-01:
Vi møder frem til udvalgsbehandlingen af B 61 med et åbent sind for at lande en beretningstekst, der kan tilgodese hensigterne, intentionerne og formålet med B 61 inden for de rammer, som vi kender, og som har været diskuteret mellem ordføreren og ministeren for et øjeblik siden.
Susanne Clemensen (CD), 2001-01-30:
er jeg knap så bekymret, for her mener jeg ikke, der er de store forskelle i elevgrundlaget, der er i folkeskolen, og som tilsiger, at man tager det hensyn. Med hensyn til evalueringen kan man sige, at vi jo allerede har evalueringsinstituttet, som nu også går ind på folkeskoleområdet.
Anders Johansson (KF), 2017-10-12:
Et godt eksempel på sådan en hensigtsmæssig opdatering er jo det her med, at man justerer antallet af sovepladser i en autocamper fra fire til to, så man dermed giver borgerne bedre muligheder for at købe en autocamper, hvis de f.eks. kun har brug for to sovepladser, mod i dag, hvor kravet er fire.
Morten Østergaard (RV), 2019-11-26:
Det er ikke noget, der har fundet vej til regeringens finanslovsforslag, men jeg synes ikke desto mindre, at signalet er vigtigt, for der er brug for, at lærerne har mere tid med børnene og bedre tid til at lykkes med deres opgave, og at der bliver en reel ny start.